钦定古今图书集成/历象汇编/庶征典/第104卷 > 北齐
## 钦定古今图书集成/历象汇编/庶征典/第104卷 > 北齐

### 文宣帝天保八年春三月大热人或暍死

按：《北齐书文宣帝本纪》云云。

按《隋书五行志》：“后齐天保八年三月，大热，人或暍死。”
刘向《五行传》：“视不明，用近习，贤者不进，不肖不退，百
职废坏，庶事不从，其过在政教舒缓。”时帝狂躁，荒淫
无度之应。

### 武成帝河清元年大寒

按《北齐书武成帝本纪》，不载。　按《隋书五行志》，“河清
元年，岁大寒。”京房《易传》曰：“有德遭险，兹谓逆命。厥异
寒。”谶曰：“杀无罪，其寒必异。”是时帝淫于文宣李后，因
生子。后愧恨，不举之。帝大怒，于后前杀其子太原王
绍德。后大哭，帝倮后而挞杀之，投于水中，良久乃苏。
冤酷之应。

河清二年冬，大雨雪，霜昼下。

按《北史齐武成帝本纪》：“二年冬十二月，大雨雪连月，
南北千馀里，平地数尺，霜昼下。”

按《隋书五行志》：“后齐河清二年二月，大雪连雨，南北
千馀里，平地数尺，繁霜昼下。是时突厥木杵可汗与周师入并州，杀掠吏人，不可胜纪。”

### 后主天统二年大雪

按，《北史齐后主本纪》：“天统二年十一月，大雨雪。”
“天统三年春，大雪。”

按：《北史齐后主本纪》：“三年春正月乙未，大雪，平地二
尺。”

### 武平三年春大雪

按《北齐书后主本纪》，不载　按《隋书五行志》，“天统二
年十一月大雪。三年正月又大雪，平地二尺。武平三
年正月又大雪。是时冯淑妃、陆令萱内制朝政，阴气
盛积。故天变屡见。”

武平四年六月，大热。

按，《北齐书后主本纪》：四年“六月壬子，幸南苑，从官暍
死者六十人。”